Predkladacia správa

                Návrh na dislokáciu špecializovanej miestnej štátnej správy je predkladaný             na rokovanie vlády podľa bodu B.7. uznesenia vlády č. 371 zo 14. mája 2003 k návrhu koncepcie usporiadania miestnej štátnej správy, ktorým vláda uložila ministrovi vnútra                  v spolupráci s príslušnými odvetvovými ministerstvami vypracovať a predložiť vláde návrh na dislokáciu miestnej štátnej správy.

               Cieľom návrhu je vytvoriť podmienky na výkon činnosti špecializovanej miestnej štátnej správy od 1. januára 2004 v súlade so zásadami priestorového zabezpečenia špecializovanej miestnej štátnej správy podľa schválenej koncepcie. Požiadavky rezortov na umiestnenie špecializovanej miestnej štátnej správy v ich odvetvovej pôsobnosti boli akceptované. V požadovanom rozsahu sa nepodarilo zohľadniť požiadavky Ministerstva práce, sociálnych vecí a rodiny Slovenskej republiky vzhľadom na navrhovaný počet zamestnancov územných úradov práce a sociálnych vecí, ktorý sa oproti doterajšiemu počtu zamestnancov na úseku sociálnych vecí po zlúčení s úradmi práce viac ako zdvojnásobil. Najzložitejšia situácia v umiestnení týchto orgánov je v Bratislave a v Košiciach, ale aj                 v niektorých ďalších sídlach územných úradov práce a sociálnych vecí. Z uvedeného dôvodu sa navrhuje z prebytočného majetku štátu po reorganizácii súdov, vojenských správ a zmien   v sieti zdravotníckych zariadení, ako aj z ostatných zdrojov prednostne riešiť potreby špecializovanej miestnej štátnej správy, najmä na území Bratislavy a Košíc.
 
            Vykonanie dislokácie si vyžaduje určitý časový priestor. Jej ukončenie sa predpokladá do 30. júna 2004. V rámci prípravy realizácie dislokácie bude potrebné ešte v roku 2003 zabezpečiť niektoré úlohy súvisiace s dislokáciou, a preto sa navrhuje uložiť príslušným ministrom zabezpečiť prípravu návrhov zmlúv o výpožičke, úpravu existujúcich nájomných zmlúv a zmlúv o výpožičke a v niektorých prípadoch aj ukončenie užívacích vzťahov. 

Očakávanú úsporu výdavkov štátneho rozpočtu na správu a užívanie budov špecializovanou miestnou štátnou správou bude možné vyčísliť až po usporiadaní všetkých vzťahov vyplývajúcich z dislokácie a po predložení návrhu na využitie administratívnych budov v správe krajských úradov a okresných úradov podľa bodu B.8. uznesenia vlády č. 371 zo 14. mája 2003.        
           
             Návrh na dislokáciu miestnej štátnej správy bol vypracovaný na základe návrhov príslušných ministerstiev a návrhov prednostov krajských úradov a prerokovaný na rokovaniach poradného orgánu Rady vlády pre verejnú správu, Dislokačnej komisii pre umiestňovanie štátnych orgánov, na ktorých boli vznesené pripomienky odstránené. Príslušné odvetvové orgány s navrhovanou dislokáciou špecializovanej miestnej štátnej správy po jej prerokovaní na ministerstve vnútra 26. septembra 2003 súhlasili. Ministerstvo práce, sociálnych vecí  a rodiny Slovenskej republiky, vzhľadom na obmedzené možnosti riešiť umiestnenie územných úradov práce a sociálnych vecí v jednej budove, predložený návrh umiestnenia akceptuje s tým,  že riešenie umiestnenia úradov práce a sociálnych vecí najmä           v Bratislave  a v Košiciach, ako aj v prípadoch umiestnenia týchto úradov  v určených sídlach na viacerých miestach, považuje za stále aktuálne až do ich konečného vyriešenia.
 
        	Vzhľadom na to, že v Dislokačnej komisii pre umiestňovanie štátnych orgánov majú zastúpenie všetky ústredné orgány štátnej správy, medzirezortné pripomienkové konanie sa uskutočnilo v rámci rokovania tejto komisie dňa 26.9.2003.

       	Materiál sa na rokovanie vlády predkladá bez rozporov.